DEĊIŻJONI TAL-KUNSILL
ta' l-20 ta' Diċembru 2005
dwar il-konklużjoni ta' Ftehim bejn il-Komunità Ewropea u l-Istati Uniti ta' l-Amerika dwar il-Kummerċ ta' l-Inbid
(2006/232/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 133 flimkien ma' l-ewwel sentenza ta' l-ewwel subparagrafu ta' l-Artikolu 300(2) marbut tiegħu,
Wara li kkunsidra l-proposta mill-Kummissjoni,
Billi:
(1)
Fit-23 ta' Ottubru 2000 il-Kunsill awtorizza lill-Kummissjoni sabiex tinnegozja ftehim dwar il-kummerċ ta' l-inbid bejn il-Komunità Ewropea u l-Istati Uniti ta' l-Amerika.
(2)
In-negozjati ġew konklużi u l-Ftehim bejn il-Komunità Ewropea u l-Istati Uniti ta' l-Amerika dwar il-kummerċ ta' l-inbid (minn hawn 'il quddiem “il-Ftehim”) ġie inizjalat miż-żewġ Partijiet fl-14 ta' Settembru 2005. Il-Ftehim jirrappreżenta ftehim ta' l-ewwel stadju u l-Partijiet għandhom jibdew negozjati fi żmien disgħin ġurnata mid-data tad-dħul fis-seħħ tal-Ftehim bil-għan li jikkonkludu ftehim wieħed jew aktar li jkomplu jiffaċilitaw il-kummerċ ta' l-inbid bejniethom.
(3)
Il-Ftehim għandu għalhekk jiġi approvat.
(4)
Sabiex jiġu faċilitati l-implementazzjoni u l-emendament eventwalment possibbli ta' l-Annessi mal-Ftehim, il-Kummissjoni għandha tkun awtorizzata sabiex tadotta l-miżuri neċessarji skond il-proċedura stabbilita fir-Regolament tal-Kunsill (KE) Nru 1493/1999 tas-17 ta' Mejju 1999 dwar l-organizzazzjoni komuni tas-suq ta' l-inbid (1),
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Istati Uniti ta' l-Amerika dwar il-Kummerċ ta' l-Inbid (minn hawn 'il quddiem “il-Ftehim”) huwa b'dan approvat f'isem il-Komunità.
It-test tal-Ftehim jinsab mehmuż ma' din id-Deċiżjoni.
Artikolu 2
Il-President tal-Kunsill huwa b'dan awtorizzat sabiex jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat il-Komunità.
Artikolu 3
Għall-finijiet ta' l-applikazzjoni ta' l-Artikolu 5(4), l-Artikolu 7(2), l-Artikolu 8(2), l-Artikolu 9(5), l-Artikolu 11(5) u (6), l-Artikolu 13(1) u l-Artikolu 14 tal-Ftehim, il-Kummissjoni hija b'dan awtorizzata sabiex tadotta, skond il-proċedura stabbilita fl-Artikolu 75(2) tar-Regolament (KE) Nru 1493/1999, il-miżuri meħtieġa sabiex timplementa l-Ftehim u timmodifika l-Annessi tiegħu, il-Protokoll u l-Appendiċi tiegħu.
Artikolu 4
Din id-Deċiżjoni għandha tiġi pubblikata f'il-Ġurnal Uffiċjali ta' l-Unjoni Ewropea.
Magħmula fi Brussell, l-20 ta' Diċembru 2005,